*Η Φιλοσοφία του* ***Τόμας Χομπς*** *(1588-1679)*

*Βοηθητικό λεξιλόγιο*

***‘Κοινωνικό συμβόλαιο’ =*** *σιωπηρή συμφωνία ανάμεσα σε άρχοντες και αρχόμενους για την αμοιβαία κατανομή δικαιωμάτων και υποχρεώσεων.*

***‘Προτάσεις του είναι’ & ‘Προτάσεις του πρέπει’→*** *στην ηθική γλώσσα δηλώνουν: οι μεν πρώτες τις φράσεις ηθικού περιεχομένου που περιγράφουν μια κατάσταση (=περιγραφικές κρίσεις), οι δε δεύτερες τις φράσεις που αξιολογούν ή υποδεικνύουν το πρακτέον (=αξιολογικές κρίσεις).*

***Φυσιοκρατική πλάνη =*** *η σύγχυση ανάμεσα σ’ αυτό που συμβαίνει (και αποτελεί μια φυσική-αναπότρεπτη πραγματικότητα) και σ’ αυτό που πρέπει να συμβαίνει (και πιστεύουμε ότι πρέπει ν’ αντιγράφει τη φύση). Στο επίπεδο της γλώσσας η φυσιοκρατική πλάνη δηλώνει τη σύγχυση ανάμεσα στις ‘προτάσεις του είναι’ και τις ‘προτάσεις του πρέπει’.*



***ΚΕΙΜΕΝΟ 1ο:***

*«Ο τελικός λόγος, στόχος ή σκοπός για τον οποίο οι άνθρωποι (που αγαπούν από φυσικού τους την ελευθερία και την κυριαρχία επί των άλλων) επιβάλλουν περιορισμούς στον εαυτό τους (περιορισμούς που χαρακτηρίζουν τη ζωή σε μια πολιτική κοινότητα) είναι η πρόνοια για την αυτοσυντήρησή τους και κατ’ επέκταση για μια πιο ευχάριστη ζωή – η απεμπλοκή τους, με άλλα λόγια, από την άθλια κατάσταση πολέμου, που αναγκαστικά απορρέει, όπως καταδείχθηκε, από τα φυσικά τους πάθη, όσο δεν υφίσταται μια ορατή εξουσία που να τους προκαλεί δέος και να τους δεσμεύει, με το φόβο της τιμωρίας, να εκτελούν τις συμβάσεις τους και να τηρούν τους νόμους της φύσης. […] Οι συμβάσεις δίχως το ξίφος δεν είναι παρά λόγια, εντελώς αδύναμα να εξασφαλίσουν οποιονδήποτε ακόμα και στο παραμικρό…».*

***(Κείμενο του φιλοσόφου)***

***ΚΕΙΜΕΝΟ 2ο:***

*«Αλλ’ η μεγάλη επιτυχία του Χομπς ήταν σαν εκείνη του Μακιαβέλλι πριν απ’ αυτόν και του Νίτσε μετά απ’ αυτόν: ενθουσιαστική έκφραση της ιδέας του φυσικού δικαίου και φιλοσοφία της δύναμης που πρώτοι είχαν προβάλει οι σοφιστές. […] Το κέντρο λοιπόν (ενν. στη φιλοσοφία του) είναι το άτομο και τα πάντα κινούνται γύρω από τα συμφέροντά του… Το ατομικό συμφέρον είναι ο καθοδηγητικός παράγοντας της ζωής».*

***(Κριτική της φιλοσοφίας του)***



### *ΑΞΙΟΛΟΓΗΣΗ*

1. *Η πολιτική θεωρία του Χομπς συνδυάζει εμπειρικά δεδομένα και ορθολογιστική σκέψη, λογικά με ά-λογα στοιχεία του ανθρώπινου ψυχισμού, και ως προς αυτό είναι μία θεωρία που ανταποκρίνεται στην πραγματικότητα και δεν αιθεροβατεί.*
2. *Η θεωρία αυτή διατυπώνεται σε περίοδο έντονων κοινωνικών αλλαγών στην πολιτική ζωή της Αγγλίας (περ.1650), που έδωσαν λαβή για συζητήσεις επί των σχέσεων κράτους και κοινωνίας – ο Χομπς φαίνεται να κλίνει υπέρ της απόλυτης μοναρχίας, με την υπόθεση ότι μόνο αυτή μπορεί να εγγυηθεί την ατομική ελευθερία.*
3. *Είναι, βέβαια, αλήθεια ότι η ανάλυση που επιχειρεί στον τρόπο συγκρότησης της πολιτείας τον οδηγεί σε πλάνη: συγχέει την αλήθεια που διαπιστώνει για την ανθρώπινη φύση με έναν υποθετικά αναγκαίο και καθολικό κανόνα για τη ζωή. Εύλογα δηλαδή προκύπτει το ερώτημα: όταν το κοινωνικό σύνολο εμπιστεύεται την ελευθερία του σ’ έναν απόλυτο άρχοντα, μήπως τού εκχωρεί ταυτόχρονα και το δικαίωμα να την καταπατά;*